Roger Waters: The Wall

Roger Waters: The Wall — 2014 წლის ბრიტანული საკონცერტო ფილმი, რომლის რეჟისორები არიან როჯერ უოტერსი და შონ ევანზი. მასში ასახულია უოტერსის მსოფლიო საკონცერტო ტურნე The Wall Live. ფილმის პრემიერა გაიმართა 2014 წლის ტორონტოს კინოფესტივალის ფარგლებში და მაყურებლის მოწონება დაიმსახურა. ფილმის მასალების გადაღება მიმდინარეობდა 2010-2013 წლებში. 2015 წლის 29 სექტემბერს იგი მსოფლიოს კინოთეატრებში მხოლოდ ერთი დღით გამოვიდა. გამოსვლას აგრეთვე ახლდა სპეციალური დამატებითი ჩანაწერი, რომელშიც როჯერ უოტერსი და ნიკ მეისონი პასუხობენ მოყვარულთა მიერ გამოგზავნილ კითხვებს. 2015 წლის 20 ნოემბერს Roger Waters: The Wall გამოვიდა ალბომის (ციფრული, CD, გრამფირფიტა) და ვიდეოფორმატებში (DVD, Blu-Ray, ციფრული). ფილმში შეტანილია საკონცერტო კადრები, გადაღებული 2010-2013 წლებში. შუალედებში წარმოდგენილია როჯერ უოტერსის მოგზაურობა I და II მსოფლიო ომებში დაღუპული ბაბუისა და მამის საფლავებზე. კადრების ნაწილი პირდაპირ კავშირშია კონცერტზე გაჟღერებულ შემდეგ სიმღერასთან. ფილმში არ არის შეტანილი „Mother“-ის ერთ-ერთი სოლო, „Another Brick in the Wall, Part 2“-ს ვრცელი სოლო და „Is There Anybody Out There?“-ის რეპრიზა „Bring the Boys Back Home“-ის ბოლოს. ფილმისთვის დაიწერა მუსიკალური ფრაგმენტები, რომლებიც ჟღერს საკონცერტო სიმღერებს შორის. ფილმის დასასრულს ტიტრების დროს ნაჩვენებია სხვადასხვა ომში დაღუპული ადამიანები, მათ შორის — 2008 წლის აგვისტოს ომის გმირი, 1989 წელს ქ. ფოთში დაბადებული შალვა გაბუნია. ფილმი იწყება კონცერტის დასრულების კადრით და როჯერის ფრაზით „...we came in“ ორიგინალური ალბომიდან The Wall. შემდეგ გრძელდება როჯერ უოტერსის სტუმრობით მისი ერთ-ერთი ბაბუის საფლავზე (რომელიც პირველ მსოფლიო ომში დაიღუპა). იგი იღებს საყვირს და უკრავს „In the Flesh?“-ის შესავალს, რასაც მოჰყვება გიგანტური სამხედრო თვითმფრინავის გადაფრენა და „In the Flesh?“-ის დაწყება. „The Thin Ice“-ის შესრულებისას პროექციების სახით ნაჩვენებია სამხედრო კონფლიქტებში დაღუპულები. მათ შორის არის ერიკ ფლეტჩერ უოტერსიც, როჯერის მამა. „Another Brick In The Wall (Part 1)“-ის დროს ნაჩვენებია მანქანით მოგზაური როჯერის კადრები. იგი ჩერდება და აცრემლებული კითხულობს წერილს, რომელიც მისმა ოჯახმა ოფიციალურად მიიღო სამხედრო ნაწილიდან - მამის დაღუპვის შესახებ. სხვადასხვა ქალაქებში გადაღებული „Another Brick In The Wall (Part 2)“ მიჰყვება „The Happiest Days Of Our Lives“-ს. სიმღერის მიწურულს გაისმის სროლები და სცენაზე ჩერდება ვაგონები. შემდეგ სრულდება „The Ballad of Jean Charles de Menezes“. „Mother“-ის წინ ავტორი მსმენელებს უამბობს, რომ პინკ ფლოიდის The Wall-ის კონცერტების სერიის ფარგლებში შესრულებული ამ სიმღერის კადრებსაც უჩვენებს. მეორე როჯერი, ნაჩვენები კედელზე, მისი თქმით, არის „საბრალო და არანორმალური“. ორ ხმაში შესრულებულ ამ ნომერს მოჰყვება კადრები, რომლებიც ასახავენ მუსიკოსის მოგზაურობას დიდი ბაბუის, ჯორჯ ჰენრის საფლავზე - შვილებთან, ჰარისთან და ინდიასთან, აგრეთვე ჯეკთან ერთად. მეგობარ ვილასთან ერთად მოგზაურობას კვლავ ენაცვლება საკონცერტო კადრები. „Goodbye Blue Sky“-ს დროს სამხედრო თვითმფრინავი ჰაერიდან ყრის სხვადასხვა რელიგიურ და კორპორატიულ სიმბოლოს, როგორიც არის დავითის ვარსკვლავი ან Shell-ის ლოგოტიპი. კედელი ივსება წითელი ფერით და იქცევა სისხლის ზღვად. „Empty Spaces“-ში მაყურებლები დგანან „შეშინებულთა“ ნიღბებით, სცენაზე კი ჯერალდ სკარფის ანიმაციური ყვავილები, გაცოცხლებულები კომპიუტერული გრაფიკით, მიემართებიან ერთმანეთისკენ კედლის ორი მხრიდან. „What Shall We Do Now?“-ში სკარფის მიერ შექმნილი ანიმაციური სეგმენტი მთელ კედელზე იშლება. „Young Lust“-ის და „One of My Turns“-ის შემდეგ უოტერსი სცენაზე მარტოა, კედლის წინ. სიმღერის დასასრულს სცენა მწვანე ფერით ივსება და მოქმედება კვლავ ვილას და როჯერის საუბარზე გადადის, რის შემდეგაც „Another Brick in the Wall, Part 3“-ის დასაწყისში კედელი იმსხვრევა, ტელეარხების გადართვით. ტექნიკური პერსონალი „The Last Few Bricks“-ის დროს ასრულებს კედლის მშენებლობას და როჯერს ერთადერთ ცარიელ ადგილს უტოვებს, საიდანაც უკანასკნელი მსმენელს „Goodbye Cruel World“-ის დროს ემშვიდობება. ორ განყოფილებას შორის შესვენებისას კვლავ ჩნდება როჯერის მოგზაურობის კადრები. იგი ბარში ზის. ძველი უნგრელი მეგობარი ომის პერიოდის ამბავს უამბობს. ჩაფიქრებული უოტერსის კადრს მოჰყვება „Hey You“, რომელსაც მსმენელის წინაშე კედლის მიღმა ასრულებენ. „Is There Anybody Out There?“-ის შემდეგ „Nobody Home“ ჟღერს, რომლის დროს უოტერსი კედელში დამონტაჟებულ ოთახში ჩნდება, ტელევიზორის წინ ჩამომჯდარი. „Vera“-ს ახლავს კადრი ომიდან შინ დაბრუნებული სამხედროთი, რომელსაც აცრემლებული შვილი ხვდება. „Bring the Boys Back Home“-ის დროს კედელს ავსებს დუაიტ ეიზენჰაუერის ცნობილი ციტატა ომის შესახებ - ყოველი ზარბაზანი, რომელიც მზადდება; ყოველი გაშვებული სამხედრო გემი; ყოველი რაკეტა საბოლოოდ ნიშნავს მათ გაძარცვას, ვინც მშიერია და არ არის მაძღარი, ვინც იყინება და სამოსი არ აქვს. ფილმში არ არის შეტანილი „Is There Anybody Out There?“-ის რეპრიზა. მის სანაცვლოდ აჩვენებენ როჯერს, რომელიც ანციოს სანაპიროზე გადის და შორს მიმავალ გემს ხედავს. ეს კადრი გადაიზრდება სხვა სცენაში და „Comfortably Numb“-ის შესრულებაში. სვეტებით შევსებული კედლის ფონზე სრულდება „The Show Must Go On“, შემდეგ კი - „In the Flesh“, რომლის ფინალში როჯერი ავტომატს იღებს და მაყურებლებს „ესვრის“. „Run Like Hell“-ის დროს ნაჩვენებია კადრები ჟურნალისტებით, რომლებიც სამხედროებმა ტერორისტებად ჩათვალეს. „Waiting for the Worms“-ს და „Stop“-ს მოჰყვება სასამართლოს სცენა„ The Trial“ - ყველა სიმღერას სკარფის ანიმაციური ნამუშევრის ფონზე თავად უოტერსი ასრულებს. ფინალში როჯერი მამის მემორიალთან მიდის, სადაც „Outside the Wall“-ის პირველ ნოტებს უკრავს. მოქმედება ბრუნდება სცენაზე, სადაც სიმღერას საკონცერტო ბენდის სრული შემადგენლობა ასრულებს. ფილმის უკანასკნელი ფრაზაა „Isn't this where...“, რომელიც უერთდება დასაწყისში გაჟღერებულ „...we came in“-ს - ისევე, როგორც The Wall-ში. კინოთეატრებში ნაჩვენებ ვერსიას წინ ახლდა მსახიობ ლიამ ნისონის მონაწილეობით ჩაწერილი წინასიტყვაობა. ამ მოკლე ვიდეოში იგი მაყურებელს წარუდგენს ფილმს და უამბობს საკუთარი გამოცდილების შესახებ, კერძოდ - ახალგაზრდულ წლებზე, როდესაც The Wall ახალი გამოსული იყო და პინკ ფლოიდი კონცერტების სერიით მოგზაურობდა. იგი იხსენებს, თუ როგორ იყო გაოგნებული, რომ პინკის პერსონაჟი მის პიროვნებას ახსენებდა. მეორე დამატება, რომელიც ფილმს მოჰყვა, დაბოლოების სახით იყო ნაჩვენები. სახელწოდებით „The Simple Facts“ შედგენილი ეს ვიდეო შეიცავს როჯერის და ნიკ მეისონისადმი დასმულ კითხვებს, რომლებიც მსმემელებმა ფილმის გამოსვლამდე გამოუგზავნეს. კითხვარი გაჯერებულია იუმორით, რომელსაც ნიკი და როჯერი იშველიებენ კითხვებზე პასუხის გაცემისას. ეს ვიდეო შევიდა დამატების სახით სპეციალურ გამოცემაშიც. 2015 წლის 18 ნოემბერს ფილმი გამოვიდა სტანდარტული DVD და Blu-ray, აგრეთვე სპეციალური Blu-ray გამოცემების სახით. 2016 წლის გაზაფხულზე შეზღუდული რაოდენობით გამოვიდა სპეციალური ბოქს-სეტები. მათში შეტანილია თავად აუდიო ალბომი, Blu-ray, გრამფირფიტები, და სხვადასხვა გრაფიკული მასალა. დამატებით მასალას შორის არის: სწრაფი კადრები სტუმრობა ფრენკ ტომპსონთან მგზავრობა Facebook-ის ვიდეოები (ვიდეოები ტურნედან, რომლებსაც როჯერის Facebook-გვერდი დროდადრო აქვეყნებდა) „Comfortably Numb“ - ჩაწერილია 2011 წელს O2-ში, დევიდ გილმორის მონაწილეობით „Outside the Wall“ - ჩაწერილია 2011 წელს O2-ში, დევიდ გილმორის და ნიკ მეისონის მონაწილეობით „Genuine Love – The Story Of Roger Waters The Wall Live“ (დოკუმენტური ფილმი ტურნეს მომზადების შესახებ, არ არის შეტანილი სხვა გამოცემებში) „The Simple Facts“ (კითხვები და პასუხები ნიკ მეისონისგან და როჯერ უოტერსისგან, ნაჩვენები მხოლოდ კინოთეატრებში, არ არის შეტანილი სხვა გამოცემებში) Os Gemeos-ის მხატვრების მუშაობის სწრაფი კადრები 2016 წლის სპეციალური გამოცემის ყველა მყიდველს აგრეთვე საშუალება ჰქონდა, ჩამოეტვირთა ფილმისთვის დაწერილი სპეციალური ინსტრუმენტული კომპოზიციები, რომლებიც ძირითად კომპოზიციებს შორის ჟღერს: Missing Presumed Dead - 2:21 On the Road - 2:32 Finding George Henry - 0:40 Finding George Henry Cont'd - 1:09 Saying Goodbye - 2:47 Struck by Lightning - 3:26 Refugee Flashback - 1:26 One for the Road - 3:59 The End of the Road - 3:28 (აგრეთვე მითითებულია DVD-ის და Blu-ray-ს თავები) Missing Presumed Dead On the Road In the Flesh? The Thin Ice Another Brick in the Wall (Part 1) The Happiest Days of Our Lives Another Brick in the Wall (Part 2) The Ballad of Jean Charles de Menezes Mother Finding George Henry Goodbye Blue Sky Empty Spaces What Shall We Do Now? Young Lust One of My Turns Don't Leave Me Now Struck By Lightning Refugee Flashback Another Brick in the Wall (Part 3) The Last Few Bricks Goodbye Cruel World One For The Road Hey You Is There Anybody Out There? Nobody Home ...Ever Vera Bring the Boys Back Home Anzio Beach Comfortably Numb The Show Must Go On In the Flesh Run Like Hell Waiting for the Worms Stop The Trial The End Of The Road Outside the Wall Credits ფილმის საუნდტრეკი გამოვიდა 2015 წლის 20 ნოემბერს. დისკი 1 დისკი 2 დისკი 3 „Roger Waters the Wall“ — კინოფილმების ინტერნეტ-მონაცემთა ბაზა (ინგლისური) ↑ Toronto Film Festival Completes Lineup. Variety. ციტირების თარიღი: 20 August 2014. ↑ Roger Waters The Wall Movie Review – World Premiere. T Mak World. ციტირების თარიღი: 8 September 2014. ↑ https://www.allmusic.com/album/mw0002889534